Oficiālais Vēstnesis L 030 , 31/01/2002 Lpp. 0044 - 0046



Komisijas Direktīva 2002/4/EK (2002. gada 30. janvāris) par tādu uzņēmumu reģistrāciju, kas tur dējējvistas un uz kuriem attiecas Padomes Direktīva 1999/74/EK EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 19. jūlija Direktīvu 1999/74/EK, ar ko nosaka minimālos standartus attiecībā uz dējējvistu aizsardzību [1], un jo īpaši tās 7. pantu, tā kā: (1) Direktīva 1999/74/EK nosaka konkrētas prasības dējējvistu aizsardzībai dažādās lauksaimniecības sistēmās un ļauj dalībvalstīm izvēlēties vispiemērotāko sistēmu vai sistēmas. (2) Direktīvas 1999/74/EK 7. pants prasa, lai dalībvalsts kompetentā iestāde reģistrētu visus uzņēmumus, uz kuriem attiecas šīs direktīvas darbības joma, un piešķirtu pazīšanas numuru, kas palīdzētu izsekot olām, kuras laiž tirgū lietošanai pārtikā. (3) Ar Padomes 1990. gada 26. jūnija Regulu (EEK) Nr. 1907/90 par konkrētiem olu tirdzniecības standartiem [2], kurā jaunākie grozījumi izdarīti ar Regulu (EK) Nr. 5/2001 [3], nosaka, ka uz olām obligāti jāuzspiež kods, kas apzīmē ražotāja pazīšanas numuru un atvieglo lauksaimniecības metodes identificēšanu. (4) Lauksaimniecības bioloģiskās ražošanas metodes definētas Komisijas 1991. gada 15. maija Regulā (EEK) Nr. 1274/91, ar ko paredz sīki izstrādātus noteikumus par Regulas (EEK) Nr. 1907/90 īstenošanu attiecībā uz konkrētiem olu tirdzniecības standartiem [4], kurā jaunākie grozījumi izdarīti ar Regulu (EK) Nr. 1651/2001 [5] un arī ar Padomes 1991. gada 24. jūnija Regulu (EEK) Nr. 2092/91 par lauksaimniecības produktu bioloģisko ražošanu un attiecīgajām norādēm uz lauksaimniecības produktiem un pārtiku [6], kurā jaunākie grozījumi izdarīti ar Komisijas Regulu (EK) Nr. 2491/2001 [7]. (5) Uzņēmumu reģistrācija ar pazīšanas numuriem ir nosacījums, lai izsekotu tirgū laistajām olām, kas paredzētas lietošanai pārtikā. (6) Šajā direktīvā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO DIREKTĪVU. 1. pants 1. Dalībvalstis: a) izveido visu to ražošanas vietu (turpmāk "uzņēmums") reģistrācijas sistēmu, uz kurám attiecas Direktīva 1999/74/EK, piešķirot tām pazīšanas numuru saskaņā ar šīs direktīvas pielikumu; b) nodrošina, ka par katru šādu uzņēmumu līdz dalībvalsts noteiktajam datumam dalībvalsts kompetentajai iestādei sniedz vismaz to informāciju, kas noteikta pielikuma 1. punktā; šis datums ir tāds, kas šo uzņēmumu reģistrācijai saskaņā ar c) apakšpunktu dod pietiekamu laiku; c) nodrošina reģistrāciju un pazīšanas numura piešķiršanu līdz 2003. gada 31. maijam attiecībā uz katru uzņēmumu, par kuru līdz saskaņā ar b) apakšpunktu noteiktajam datumam sniedz prasīto informāciju. 2. Dalībvalstis paredz, ka no 2003. gada 1. jūnija: a) aptur uzņēmuma darbību, ja par to 1. punkta b) apakšpunktā noteiktajā datumā prasītā informācija nav sniegta; un b) neviens jauns uzņēmums neuzsāk darbību, pirms reģistrācijas pabeigšanas un dokumenta par pazīšanas numuru aizpildīšanas. 3. Dalībvalstis nodrošina, ka saskaņā ar 1. punktu dibināto uzņēmumu reģistrs pieejams dalībvalsts kompetentajai iestādei, lai izsekotu olas, kas laistas tirgū lietošanai pārtikā. 4. Dalībvalstis nodrošina, ka kompetentā iestāde nekavējoties paziņo izmaiņas reģistrētajos datos un ka reģistru atjaunina tūlīt pēc šādas informācijas saņemšanas. 2. pants Dalībvalstīs stājas spēkā normatīvi un administratīvi akti, kas vajadzīgi, lai izpildītu šīs direktīvas prasības līdz 2003. gada 31. martam. Dalībvalstis tūlīt dara Komisijai zināmus noteikumus. Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce. 3. pants Šī direktīva stājas spēkā 20. dienā pēc publicēšanas Eiropas Kopienu Oficiālajā Vēstnesī. 4. pants Šī direktīva ir adresēta dalībvalstīm. Briselē, 2002. gada 30. janvārī Komisijas vārdā — Komisijas loceklis David Byrne [1] OV L 203, 3.8.1999., 53. lpp. [2] OV L 173, 6.7.1990., 5. lpp. [3] OV L 2, 5.1.2001., 1. lpp. [4] OV L 121, 16.5.1991., 11. lpp. [5] OV L 220, 15.8.2001., 5. lpp. [6] OV L 198, 22.7.1991., 1. lpp. [7] OV L 337, 20.12.2001., 9. lpp. -------------------------------------------------- PIELIKUMS Vajadzības gadījumā piemēro Direktīvas 1999/74/EK 2. panta definīcijas. 1. REĢISTRĀCIJAI VAJADZĪGIE DATI Par katru uzņēmumu reģistrē vismaz šādus datus: - uzņēmums: - uzņēmuma nosaukums, - adrese, - fiziska persona, kas atbildīga par dējējvistām (turpmāk "audzētājs"): - vārds, - adrese, - cita tāda uzņēmuma vai citu tādu uzņēmumu reģistrācijas numurs, uz kuriem attiecas Direktīvas 1999/74/EK darbības joma un kurus vada vai kuri pieder audzētājam, - uzņēmuma īpašnieks, ja tas nav audzētājs: - vārds, - adrese, - cita tāda uzņēmuma vai citu tādu uzņēmumu reģistrācijas numurs, uz kuriem attiecas Direktīvas 1999/74/EK darbības joma un kuri pieder vai kurus vada īpašnieks, - papildu informācija par uzņēmumu: - lauksaimniecības metode(-s) saskaņā ar 2.1. punktā minētajām definīcijām, - maksimālā uzņēmuma tilpība, norādot vienlaicīgi esošo putnu skaitu; ja izmanto dažādas lauksaimniecības metodes, papildus par katru lauksaimniecības metodi norāda maksimālo vienlaicīgi turēto putnu skaitu. 2. PAZĪŠANAS NUMURS Pazīšanas numurs ir rakstzīme, kas norāda saskaņā ar 2.1. punktu noteikto lauksaimniecības metodi un pēc kuras ir dalībvalsts kods saskaņā ar 2.2. punktu un tās dalībvalsts noteikts identifikācijas numurs, kurā uzņēmums atrodas. 2.1. Lauksaimniecības metodes kods Grozītajā Regulā (EEK) Nr. 1274/91 definētās uzņēmumā izmantotās lauksaimniecības metodes norāda ar šādu kodu: 1 | Brīva turēšana | 2 | Dēšana kūtī | 3 | Dēšana sprostos | Saskaņā ar Regulā (EEK) Nr. 2092/91 noteiktajiem nosacījumiem ražojošajā uzņēmumā izmantoto lauksaimniecības metodi norāda ar: 0 | Bioloģiskā ražošana | 2.2. Reģistrācijas dalībvalsts kods AT | Austrija | BE | Beļģija | DE | Vācija | DK | Dānija | ES | Spānija | FI | Somija | FR | Francija | GR | Grieķija | IE | Īrija | IT | Itālija | LU | Luksemburga | NL | Nīderlande | PT | Portugāle | SE | Zviedrija | UK | Apvienotā Karaliste | 2.3. Uzņēmuma identifikācija Katra dalībvalsts īsteno sistēmu, lai katram reģistrējamam uzņēmumam piešķirtu vienreizēju numuru; ar nosacījumu attiecībā uz uzņēmuma identifikācijas nodrošināšanu, to izmanto arī mērķiem, kuri nav minēti šajā direktīvā. Dalībvalstis identifikācijas numuram pievieno citas zīmes, lai identificētu vienu ganāmpulku, kuru tur atsevišķās uzņēmuma ēkās. --------------------------------------------------